ฟิทช์ลดมุมมองความน่าเชื่อถือเงินบาทไทยเป็นลบ
ฟิทช์ลดมุมมองอันดับเครดิตผู้ออกตราสารสกุลเงินในปท.ของไทยระยะยาวจาก มีเสถียรภาพ เป็น เชิงลบ
19 เม.ย. 2553

ฟิทช์ลดมุมมองอันดับเครดิตผู้ออกตราสารสกุลเงินในปท.ของไทยระยะยาวจาก มีเสถียรภาพ เป็น เชิงลบ
รายงานข่าวจากสถาบันจัดอันดับความน่าเชื่อถือฟิทช์เรทติ้งส์ หรือ ฟิทช์ระบุว่า ฟิทช์ลดมุมมองอันดับความน่าเชื่อถือผู้ออกตราสารสกุลเงินในประเทศระยะยาว ซึ่งอยู่ที่ระดับ A- จาก มีเสถียรภาพ เป็น เชิงลบ 
ขณะเดียวกันฟิทช์ได้คงอันดับความน่าเชื่อถือผู้ออกตราสารสกุลเงินต่างประเทศระยะยาวที่ระดับ BBB มุมมอง มีเสถียรภาพ และระยะสั้นที่ระดับ F3 ไปจนถึงเพดสยอันดับความน่าเชื่อถือประเทศที่ระดับ BBB+ 
"การเปลี่ยนแปลงมุมมองอันดับความน่าเชื่อถือดังกล่าวสะท้อนถึงความไม่แน่นอนทางการเมืองที่ยังไม่มีแนวโน้มคลี่คลาย ประกอบกับการฟื้นตัวของเศรษฐกิจที่เป็นไปอย่างเชื่องช้า และสภาพแวดล้อมทางนโยบายที่ตกต่ำลง ซึ่งคาดว่า ปัจจัยลบทั้งหมดนี้จะส่งผลกระทบต่อสถานะอันดับความน่าเชื่อถือของไทยต่อไปอีกระยะ" นายวินเซนท์ โฮผู้อำนวยการร่วมฟิทช์ภูมิภาคเอเซียกล่าว
อย่างไรก็ตาม ฟิทช์ระบุว่า สถานะทางการเงินภายนอกประเทศของไทยยังคงแข็งแกร่ง ซึ่งเป็นปัจจัยหนุนอันดับความน่าเชื่อถือผู้ออกตราสารสกุลเงินต่างประเทศต่อไป ในกรณีที่สถานการณ์ทางการเมืองภายในประเทศไม่เลวร้ายลงกว่าที่เป็นอยู่